**Jegyzőkönyv**

**Készült:** Zalaszentgrót Város Önkormányzata Képviselő-testületének 2019. január 24-én 1500 órai kezdettel tartott rendkívüli, nyilvános üléséről

**Helye:** Városháza, Deák Ferenc terem

 Zalaszentgrót, Dózsa Gy. u. 1.

**Jelen vannak:** Baracskai József polgármester

 Gelencsér István képviselő

 Kovács László képviselő

 Mazzag Zoltán képviselő

 Takács Tibor képviselő

 Dr. Tihanyi Ottó képviselő

 Vári Mária képviselő

 Veress János képviselő

 Dr. Simon Beáta jegyző

 Dr. Dézsenyi Veronika aljegyző

**Igazoltan távol marad:** Balogh Gábor alpolgármester

**Jegyzőkönyvvezető:** Saska Zsuzsanna

**Baracskai József:** Nagy tisztelettel köszöntöm a megjelenteket.Megállapítom, hogy a képviselő-testület 8 tagja jelen van, így határozatképes. Balogh Gábor alpolgármester előzetesen jelezte távollétét az ülésről. A meghívó kiegészítését kérem egy 3. napirendi ponttal, Pályázat benyújtása illegális hulladéklerakók felszámolására címmel. A mai napon érkezett a pályázati felhívás, nem kell hozzárendelni önerőt, 500.000 - 3.000.000,-Ft-ig támogatott.

Kérem, aki egyetért a napirendi pont módosításával, szavazzon.

*A képviselő-testület 8 igen szavazattal egyhangúlag elfogadta a napirendi pont módosítását.*

Kérem, aki egyetért a napirendi tárgysor tárgyalásával, szavazzon.

*A Képviselő-testület 8 igen szavazattal egyhangúlag elfogadta a napirendi javaslatot.*

**Napirendi pontok:**

1. Döntés a kiegyenlítő bérrendezési alap támogatására vonatkozó pályázat benyújtásáról

Előadó: Baracskai József polgármester

1. Fenntartói döntés a Zalaszentgróti Gazdasági Ellátó Szervezettel kapcsolatban

Előadó: Baracskai József polgármester

1. Pályázat benyújtása illegális hulladéklerakók felszámolására

 Előadó: Baracskai József polgármester

**Baracskai József:** Hétfőn érkezett a hír, hogy nyertünk 410 millió forintot a 2016. évben beadott kerékpárút pályázaton. Felvettük a kapcsolatot az akkori tervezőkkel, továbbá a Magyar Közút Nonprofit Zrt.-vel, hogy minél hamarabb elkezdhessük a projektet. Köztudott, hogy az elmúlt három év alatt az építőiparban jócskán megnövekedtek az árak, megnézzük, mire lesz elég a támogatási összeg. Négy gyalogátkelőhely létesítésének megvannak a tervei, tervezzük továbbá a buszállomás rendbetételét és egy kerékpárutat az Eötvös és Batthyány utcán át, majd a Hatamov híd meghosszabbításában Aranyodra, ahol az úton egy elkülönített kerékpárút futna a település végéig. 100 %-ban nyertünk meg egy további pályázatot közel 100 millió forint támogatási összeggel. Ez egy városrehabilitációs pályázat szoft része a társadalmilag leszakadt rétegek felzárkóztatására, különösképpen a szegregátum területére. Ebben a pályázatban partnereink a Zalaszentgróti Szociális, Család- és Gyermekjóléti Központ, valamint a Zalai Hazatérők Egyesülete. Várjuk a további három éve benyújtott pályázataink eredményét.

**1. sz. napirendi pont**

**Döntés a kiegyenlítő bérrendezési alap támogatására vonatkozó pályázat benyújtásáról**

*A napirendhez tartozó előterjesztés a jegyzőkönyv mellékletét képezi*

**Baracskai József:** A pályázat keretében adóerő-képességtől függően differenciált támogatást kaphatnak az önkormányzati hivatalt fenntartó települési önkormányzatok a hivatalnál foglalkoztatott köztisztviselők béremelésére. Zalaszentgrót Város Önkormányzatának, mint székhely önkormányzatnak a 2018. évi adóerő-képessége alapján 720.000 Ft/fő/év támogatás igénylésére van lehetőség. Közismert, hogy 2008 óta nem emelkedtek a köztisztviselői bérek, az illetményalap 11 éve változatlan, miközben a pedagógusok, a kormánytisztviselők, az ápolók, a védőnők és az orvosok esetében mindenütt bérfejlesztés történt. A versenyszféráról ne is beszéljük, a köztisztviselők pedig ugyanott vannak több mint tíz éve. Ugyanakkor ez nem illetményalap rendezés, ezáltal csak a 2012-es bérszínvonalat érné el az illetményük. A pályázat egy évre vonatkozik, ebben az évben rendezve lehet valamennyire a köztisztviselők bérezése, enyhíthet a költségvetésünkön. Zalaszentgrót Város Önkormányzata az elmúlt pár év során illetménykiegészítést biztosított a lehetőségeinkhez képest. Elvileg akik jogosultak a pályázatra, meg fogják kapni a támogatást. A határozati javaslatot szükséges volt kiegészíteni a következőkkel: „Zalaszentgrót Város Önkormányzata 2018. július 01-jén a Magyarország 2018. évi központi költségvetéséről szóló 2017. évi C. törvény 59.§ (1) bekezdésében meghatározott 38.650 Ft azaz Harmincnyolcezer-hatszázötven Forint összegű illetményalapot alkalmazta.” Elfogadásra javaslom a képviselő-testület számára. Egyértelmű, hogy be kell adni a pályázatot.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a kiegyenlítő bérrendezési alap támogatására vonatkozó pályázat benyújtásáról szóló döntéssel, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**1/2019. (I. 24.) számú képviselő-testületi határozat:**

Zalaszentgrót Város Önkormányzatának Képviselő-testülete, mint hogy Tekenye Község, Zalabér Község és Zalavég Község Önkormányzataival 2013. március 01-i hatállyal alapított és fenntartott Zalaszentgróti Közös Önkormányzati Hivatal alapítója és fenntartója pályázatot nyújt be a Magyarország 2019. évi központi költségvetéséről szóló 2018. évi L. törvény (a továbbiakban: Kvtv.) 3. melléklet I. 12. pont szerinti kiegyenlítő bérrendezési alap támogatásra.

Zalaszentgrót Város Önkormányzatának Képviselő-testülete vállalja, hogy a Magyarország 2019. évi központi költségvetéséről szóló 2018. évi L. törvény 60.§ (1) bekezdésében meghatározott, a közszolgálati tisztviselőkről szóló 2011. évi CXCIX. törvény 132.§-a szerinti illetményalapot legalább 20%-kal emelt összegben, azaz legalább 46.380,- Ft-ban (azaz: Negyvenhatezer-háromszáznyolcvan Forintban) állapítja meg 2019. évben.

Zalaszentgrót Város Önkormányzata 2018. július 01-jén a Magyarország 2018. évi központi költségvetéséről szóló 2017. évi C. törvény 59.§ (1) bekezdésében meghatározott 38.650 Ft azaz Harmincnyolcezer-hatszázötven Forint összegű illetményalapot alkalmazta.

A Képviselő-testület felhatalmazza a jegyző pályázat előkészítéséhez, benyújtásához és megvalósításához szükséges további intézkedések megtételére.

Határidő: pályázat benyújtására: 2019. január 25.; illetve folyamatos

Felelős: Dr. Simon Beáta jegyző

**2. sz. napirendi pont**

**Fenntartói döntés a Zalaszentgróti Gazdasági Ellátó Szervezettel kapcsolatban**

*A napirendhez tartozó előterjesztés a jegyzőkönyv mellékletét képezi*

**Baracskai József:**  Az intézményvezetői státusz betöltésére vonatkozó pályázat kiírása vált szükségessé, minthogy Kovács Szilvia megbízása lejárt. A határozati javaslat szerint nem 2019. január 1-jétől, hanem január 24-től március 31-ig lesz megbízott vezetője Kovács Szilvia az intézménynek. A 2. sz. határozati javaslat kapcsán jegyezném meg, hogy a GESZ megalakulásakor még az iskolák is ide tartoztak, azóta a közoktatási intézmények fenntartása átkerült a Klebelsberg Intézményfenntartó Központhoz. Meg kell vizsgálni annak a lehetőségét, hogy a pénzügyi gazdasági feladatokat miként tudjuk racionalizálni, mi lehet a jövője a GESZ-nek, a továbbiakban is külön intézményként működhet-e. Határidőként 2019. június 31. napját szabtuk meg, addig áttekintésre kerül az intézmény működése, és a képviselő-testület elé terjesztjük az elképzeléseket.

**Veress János:** Ha jól értem, felülvizsgálatra kerül a GESZ, hogy megtartsuk-e vagy külön-külön az intézményekben kerüljenek-e ellátásra a pénzügyi-gazdasági feladatok, van-e létjogosultsága a továbbiakban a GESZ-t fenntartani.

**Takács Tibor**: A régi rendszer újbóli működtetése, miszerint önálló gazdasági osztály legyen például az Egészségügyi Központban, a jogszabály szerint nem lehetséges, mert a szükségesnél alacsonyabb a létszám. Többek között ez volt az egyik indoka a GESZ létrejöttének. Az egyik lehetőség, hogy a GESZ egy más formában működik tovább, vagy más intézmény részeként, nem önálló egységként. Valóban látjuk, hogy az iskolák üzemeltetésbe adásával jelentősen csökkent a feladat, ennek megfelelően a létszám is csökkent. Időszerű lehet áttekinteni, milyen formában lenne célszerű működtetni a szervezetet.

**Baracskai József**: Az előterjesztés tartalmazza, hogy figyelemmel kell továbbá lenni arra is, hogy a hatályos jogszabályi rendelkezések alapján, amennyiben a költségvetési szerv éves átlagos statisztikai állományi létszáma a [100](https://www.optijus.hu/optijus/lawtext/1-A1100195.TV?tkertip=4&tsearch=100*&page_to=-1" \l "ws1) főt nem éri el, ott a gazdasági szervezet feladatait az önkormányzati hivatal vagyaz irányító szerv döntése alapján az irányító szerv irányítása alá tartozó, gazdasági szervezettel rendelkező más költségvetési szerv láthatja el.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért a Zalaszentgróti Gazdasági Ellátó Szervezettel kapcsolatos fenntartói döntésre vonatkozó 1. sz. határozati javaslattal, szavazzon.

*A Képviselő-testület 8 igen szavazattal egyhangúlag az alábbi határozatot hozta:*

**2/2019. (I. 24.) számú képviselő-testületi határozat:**

Zalaszentgrót Város Önkormányzatának Képviselő-testülete nyilvános pályázatot ír ki a 2019. április 01. napjától 2019. december 31. napjáig a Zalaszentgróti Gazdasági Ellátó Szervezet (Zalaszentgróti GESZ), mint költségvetési szerv vezetői feladatainak ellátására.

A Képviselő-testület a pályázatok véleményezésére – szakmai bizottságként – a Humán Ügyek Bizottságát kéri fel.

Zalaszentgrót Város Önkormányzatának Képviselő-testülete a nyilvános pályázat elbírálásáig az intézmény vezetését ellátó Kovács Szilviát 2019. január 24-től 2019. március 31-ig megbízza az intézmény vezetésével.

A képviselő-testület felhatalmazza Baracskai József polgármestert a vezetői megbízással kapcsolatos munkáltatói intézkedések megtételére, továbbá a képviselő-testület felkéri Dr. Simon Beáta jegyzőt, hogy tegye meg a szükséges intézkedéseket a Zalaszentgróti Gazdasági Ellátó Szervezet vezetői álláshelyére történő pályáztatással kapcsolatban.

Határidő: 2019. március 31.

Felelős: Baracskai József polgármester

 Dr. Simon Beáta jegyző

Kérem, aki egyetért a Zalaszentgróti Gazdasági Ellátó Szervezettel kapcsolatos fenntartói döntésre vonatkozó 2. sz. határozati javaslattal, szavazzon.

*A Képviselő-testület 8 igen szavazattal egyhangúlag az alábbi határozatot hozta:*

**3/2019. (I. 24.) számú képviselő-testületi határozat:**

Zalaszentgrót Város Önkormányzat Képviselő-testülete egyetért azzal, hogy a Zalaszentgróti Gazdasági Ellátó Szervezetre vonatkozóan készüljön részletes szakmai anyag az intézmény működéséről, pénzügyi-szakmai elemzéséről és az önkormányzati szinten jelentkező pénzügyi-gazdasági feladatok racionalizálásának lehetőségeiről, valamint az intézmény jövőbeni működési-működtetési lehetőségeiről.

Zalaszentgrót Város Önkormányzat Képviselő-testülete a részletes szakértői anyag alapján kíván döntést hozni a Zalaszentgróti Gazdasági Ellátó Szervezet jövőjével kapcsolatban.

Zalaszentgrót Város Önkormányzat Képviselő-testülete felkéri Baracskai József polgármestert, hogy gondoskodjon a szakértői anyag elkészítéséről.

Határidő: 2019. június 30.

Felelős: Baracskai József polgármester

**3.** **sz. napirendi pont**

**Pályázat benyújtása illegális hulladéklerakók felszámolására**

*A napirendhez tartozó előterjesztés a jegyzőkönyv mellékletét képezi*

**Baracskai József:** A pályázat benyújtására készítettünk egy határozati javaslatot, amelyre 2019. január 28-tól nyílik lehetőség. A pályázat benyújtását javaslom a képviselő-testület számára. Kérem az arra vonatkozó észrevételeket, hogy hol vannak a neuralgikus pontok az illegális hulladéklerakással kapcsolatban. A pályázatban eszközbeszerzésre nincs lehetőség, csak hulladékszállítást tartalmaz, ezt meg kell tervezni, figyelembe véve, hogy hol vannak nagyobb illegális lerakóhelyek.

Kérdezem, hogy van-e valakinek hozzászólása a napirendi ponttal kapcsolatban.

*A napirendi ponttal kapcsolatban javaslat, hozzászólás nem hangzik el.*

Kérem, aki egyetért az illegális hulladéklerakók felszámolására vonatkozó pályázat benyújtásával, szavazzon.

*A képviselő-testület 8 igen szavazattal egyhangúlag az alábbi határozatot hozta:*

**4/2019. (I. 24.) számú képviselő-testületi határozat:**

Zalaszentgrót Város Önkormányzatának Képviselő-testülete egyetért az Innovációs és Technológiai Minisztérium által kiírt „**Az illegális hulladéklerakók felszámolása**” című projekt keretében pályázat benyújtásával.

A Képviselő-testület felhatalmazza a polgármestert a további intézkedések megtételére.

Határidő: 2019. február 28.

Felelős: Baracskai József polgármester

Kérdések, interpellációk nem érkeztek. Baracskai József polgármester az ülés 1530 órakor bezárta.

Kmf.

Baracskai József Dr. Simon Beáta

 polgármester jegyző